अपनी आत्मा को शुद्ध रखें मनुष्य : विमदसागर
वसुंधरानगर स्थित श्री तेरापंथ भवन में शुक्रवार को श्रमणाचार्य विमदसागर महाराज के सान्निध्य में 46 वां भक्तामर सम्यक ज्ञान प्रशिक्षण शिविर आयोजित हुआ। शिविर के प्रारंभ में मंगल कलश की स्थापना की गई। भक्तामर मुख्य मंगल कलश की स्थापना का सौभाग्य पारसमल, गौतम कुमार, विनोद कुमार चौपड़ा को प्राप्त हुआ। इसी प्रकार अन्य तीन कलशों की स्थापना का सौभाग्य कमल कुमार, राकेश कुमार पांड्या, प्रदीप कुमार सेठी, पुखराज, दौलत कुमार लुहाडिय़ा को प्राप्त हुआ। इसके पश्चात तेरापंथ भवन में आयोजित किए गए प्रशिक्षण शिविर में श्रमणाचार्य विमदसागर महाराज ने कहा कि मनुष्य अपनी आत्मा की शुद्धि रखें। हर प्राणी का ख्याल रखते हुए अहिंसक प्रवृत्ति अपनाएं। हमारे द्वारा इस प्रकार का कोई कृत्य नहीं किया जावे जिससे किसी जीव जन्तु को तकलीफ हो अथवा हम पाप के भागी बनें। महाराज ने कहा कि परिवार के प्रत्येक सदस्यों को अपने शास्त्र, साहित्य, संस्कृति का गहराई से ज्ञान करवाएं। जैन धर्म की गूढ़ बातों रहस्यों से बच्चों को अवगत करवाते हुए धर्म की रक्षा के लिए सदैव तत्पर रहें। कार्यक्रम के दौरान महिलाएं पीली साड़ी में जबकि पुरुष टोपी सफेद वस्त्र धारण कर शिविर में शामिल हुए। इस मौके पर अनिल जैसवाल, सुनील जैन, कमल पहाडिय़ा, नीतेश जैन, सुनील जैन, रिकब भंडारी, सुधीर जैन, कमल जैन सहित समाज के अनेक लोग मौजूद थे। प्रशिक्षण शिविर 10 जनवरी तक प्रतिदिन सुबह 9 से 10:30 बजे तक आयोजित होगा।
hin_Deva hin_Deva